정조 5년
辛丑七月初九日卯時。上御涵仁亭。大臣備局堂上引見入侍時。領議政徐命善。戶曹判書鄭尙淳。開城留守鄭好仁。吏曹判書李衍祥。行副司直徐有慶。兵曹判書李性源。江華留守徐浩修。刑曹判書金魯鎭。御營大將李昌運。戶曹參判徐有隣。行副司直李柱國。行訓鍊都正李敬懋。行副司直蔡弘履。行大司諫洪秀輔。持平宋銓。副校理尹㬦。左副承旨金宇鎭。假注書趙衍德。事變假注書姜彙鈺。編修官張顯慶。記事官金鳳顯。以次進伏訖。上曰。永宗僉使陸操狀啓。有司堂上。同爲稟啓。可也。有隣進前跪受。宇鎭曰。臺臣登筵之際。失措非細。持平宋銓。推考。何如。上曰。依爲之。出擧條命善曰。日氣不調。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。何如。上曰。一樣矣。命善曰。各營各道兵水營水陸操狀啓。難以各奏。竝爲稟啓。何如。上曰。可也。命善曰。此守禦使鄭民始狀啓也。本廳屬三營束伍及左右部牙兵。今秋合操。請令廟堂。稟旨。分付。此摠戎使李柱國狀啓也。坡州長湍束伍軍兵等。今秋輪操。請令廟堂。稟旨。分付。此京畿監司李亨逵狀啓也。本營巡牙兵。間五年習操。旣有節目。請令廟堂。稟旨。分付。此江華留守徐浩修狀啓也。鎭撫軍兵及外四營。今秋合操。及統御營舟師操鍊。畿海兩道。各其前洋鍊習。已有定式。請令廟堂。稟旨。分付。此黃海兵使梁世絢狀啓也。今秋習操及各邑鎭軍器點視。與武士鄕騎士武學都試設行事。請令廟堂。稟旨。分付。此洪忠兵使元厚鎭狀啓也。今秋習操巡歷及營將巡點。請令廟堂。稟旨。分付。此平安兵使申大謙狀啓也。今秋淸北巡操。請令廟堂。稟旨。分付。此洪忠水使南憲喆狀啓也。今秋水操及安興城操。與守城將巡點。請令廟堂。稟旨。分付。此永宗僉使李壽鵬狀啓也。今秋陸操。請令廟堂。稟旨。分付矣。詰戎之政。非不關重。而今年穡事。有違初料。西北水災。湖嶺旱憂。難保西成之登稔。此時軍民之裹糧往來。在所當念。臣意則勿論水陸操巡點城操。一竝停止。只都試考講。依例擧行。似好矣。上曰。將臣之意。何如。昌運曰。今年雨暘不適。而此後災害。亦未可知。大臣所奏。誠好矣。敬懋曰。大臣所奏。誠好矣。而西北戎政。比他道有間。如非設賑之年。則恐不可混停矣。柱國曰。臣意則如禁將之議同。西北停操。誠可悶矣。命善曰。將臣之言。無怪其如此而。民弊戎政。互有輕重。今番則恐不可不姑停矣。上曰。然則依卿言爲之。可也。命善曰。今此停操。雖出省弊之意。而軍伍之補闕。戎器之修毁。不可以停操而放忽。另加着意。無或生頉事。各別申飭。何如。上曰。依爲之。出擧條上曰。今因言端。各道上番軍之爲弊。不可不念矣。湖南嶺南年事。當此旱災。其爲豐歉。姑未可知。來頭上番軍士之資裝浮費。實爲軫念處。前完伯。似當稔知此弊矣。有隣曰。軍士上番時。兵使輒皆逢點後起送故。㕑傳之弊。果爲不些矣。上曰。禁御兩營之自兩道上來之軍。尙餘幾番乎。敬懋曰。湖南已盡上來。嶺南則尙餘二番矣。上曰。御營亦有兩道上來之軍乎。昌運曰。臣營則湖南上番軍。今已畢來。嶺南則只有二當矣。上曰。禁將出去。詳問其兩南軍上來與否以奏。可也。敬懋承命出。回奏曰。湖南則無上番之軍。嶺南則果有禁御兩營。二番上來軍矣。上曰。明年麥秋前。亦無湖南上來之軍乎。敬懋曰。果無上來之軍。而明年正月則黃海道爲當次上番矣。命書傳敎曰。禁御上番軍起送時。兵使逢點。必有列邑廚傳之弊。今年本道年事。大違初料。一切擾民之政。在所當蠲。慶尙道上番禁御軍。限明年麥秋。以附近邑營將。替令點送事。下諭該道監兵使處。惟此點軍之擧。事係詰戎。而尙且省弊。外此小大役民。營邑。若或一依常年使用。則大非軫恤之本意。以此意。令備局。措辭嚴飭于嶺湖西北諸道道臣處。命善曰。此東萊府使趙英鎭狀啓也。枚擧訓別等手本。以爲庚子條送使出來時。己亥條五送使停止書契。着以舊圖書。順付齎來。而己亥條年頭送使書契。旣着新圖書。則今以舊圖書所着書契。肆然來納者。前後斑駁故。責諭退却。而往復改易之際。庚子條五送使。自歸於不得許接之科。今此順付書契捧退當否。請令廟堂。稟旨分付矣。向來書契則稱以改易於舊圖書已收之後。諒其事勢。容有說焉故。朝廷特許順捧。而今此追送之書契。如欲改易。本非難事。渠何敢持來預成之本。少無謹愼之意乎。事涉無嚴。不宜曲循。更爲退却。使之修正以來。而至於守臣。不思嚴斥。隱然有許之亦可之意。至請稟旨分付。殊失邊臣之體。不可無警。東萊府使趙英鎭。從重推考。何如。上曰。依爲之。出擧條命善曰。此濟州前牧使金蓍耇狀啓也。以爲山馬監牧官之任。以獻馬人金萬鎰子孫中擇差。而爲其後孫者。不思報效之道。其所用奸。不一其端。監牧之任。若一任其族。則山屯之馬。將未免有名無實之歸。而牧子輩。亦無支保之勢。此後則更爲定式。監牧官鄕人中。各別擇差。不然則革罷監牧官。付諸各其地方官。一依元屯例。擇定馬監。使之看養事。請令廟堂稟處矣。金萬鎰子孫之世爲牧官。其來已久。到今猝然變通。亦涉重難。然果有許多弊端。將至山馬無實牧子難支之境。則渠輩落莫。有不暇顧。存罷當否。令本州御史。詳探事情。出意見論啓後。更爲稟處。何如。上曰。依爲之。出擧條命善曰。卽見濟州前牧使金蓍耇狀啓。則以爲前山馬監牧官金光㷜。再昨年代徵馬分徵之際。加徵白木。復斂賻布於遭其母艱之時。時監牧官金商皓。欲爲加徵馬四十六匹於貧殘牧子處。計雖不成。心實無嚴。兩人罪狀。竝令該寺稟處矣。渠輩不思朝家差任之德意。視作家計。貽弊牧場之習。萬萬痛駭。時監牧官金商皓。爲先罷黜後。從重決棍。前監牧官金光㷜。旣已遞職。罰無所施。更加從重決棍。以爲懲礪之地事。分付濟州牧使處。何如。上曰。依爲之。出擧條命善曰。金永綬之負犯。非比尋常罪囚。其子何敢一刻晏然於字牧之任乎。意謂罷狀。不日來到。今過一念。尙無消息。道臣事。誠甚訝惑。慶尙監司李文源從重推考。咸陽府使金樂豐罷職。其代。令該曹口傳差出。待下批。卽令辭朝。何如。上曰。依爲之。出擧條上曰。日昨傳敎。卿其見之乎。今當修省之時。固盡敬天之道而嶺伯狀啓中。以狂風晝夜大吹爲辭者。實非敬畏之道。言猶不敢。豈可登諸狀奏乎。命善曰。臣果奉覽朝紙。而其謂狂風二字。事甚不敬矣。上曰。先王朝。一筵臣。以惡風仰對。而有所被罪矣。命善曰。其時筵臣。果有是奏而然矣。上曰。嶺伯狀辭。如是礙眼故。果有所警責矣。命善曰。臣又見海伯狀啓。則以獰風暴雨爲辭。此亦可怪矣。上曰。此與惡字狂字。頗有間焉矣。命善曰。知敦寧趙㻐。史局今旣減下。還差備堂。使之察任。何如。上曰。依爲之。出擧條上曰。蔡濟恭今已久休。竝差備堂。似好矣。命書榻敎曰。久休矣。知事蔡濟恭備局堂上。還差。上曰。近日臺諫。公然違牌。是何故也。至於大司憲則旣無情勢。而亦不承牌。是甚可怪矣。宇鎭曰。大司憲陳疏到院。而以齋戒。今方留院矣。上曰。上疏論以何事耶。宇鎭曰。以懲討爲辭矣。上曰。入參次對後。以爲陳疏。亦或無妨。而連事違傲者。極涉可怪矣。命善曰。近來臺臣。無端違牌。作一謬弊。是實董飭處矣。尙淳曰。年分事目。非久當啓下矣。敬差官下送與否。稟定然後。可以擧行。而近年連使道臣擧行。今番何以爲之乎。敢稟。上曰。依近例爲之。可也。出擧條尙淳曰。內司書題一人。自昨年歲末。有闕而不卽報。臣曹冒受數朔料米故。現發之後。自臣曹已爲査實還捧。而料祿事體。固自不輕。有頉而掩置不報。以致中間冒受之弊者。萬萬可駭。所犯下隷。雖自內司。草記勘罪。當該官員及下隷。其在懲後之道。亦不可置而不問。竝令該曹。照法科治。此後則隨闕卽報之意。出擧條申飭。何如。上曰。依爲之。出擧條上曰。內司官員或經西班。則前有移義禁府照律之事矣。命善曰。若經西班。則當移於該府矣。上曰。甲山府使以何職移除乎。衍祥曰。以安東營將移差矣。上曰。安東營將。卽速差出然後。上番軍士。可以逢點以送矣。命善曰。誠然矣。以口傳差出。使卽下送。宜矣。命書榻敎曰。新除授安東營將。明日辭朝。甲山府使催促赴任。又命書傳敎曰。政官牌招開政。性源曰。分副摠管李明運。纔啓下管城將矣。其摠管之代。例爲筵稟後。差出故。敢此仰達矣。上曰。依爲之。出擧條宋銓曰。臣性本鈍滯。識又昏謬。本不合於淸朝耳目之任。而持憲除命。忽下於分司入直之時。賓對有命。召牌儼臨。臣他不暇顧。章皇出肅矣。及登筵席。不善周旋。以致坐次之做錯。至被承宣之請推。臺臣言動。爲朝廷所瞻視。則今臣所失。其何可一刻仍冒於臺次乎。請命遞斥臣職。上曰。勿辭。亦勿退待。上曰。實錄今始告完。是甚可幸。而加資多出。堂郞之積勞。亦可知矣。肅廟朝實錄都廳。只以三人加資。而今則加以一人加資。大抵五十年治平之績。今以六年內纂成。是所嘉尙者也。命善曰。至以四員加資。固是曠典。而此亦聖意所在。臣等實不勝欽仰矣。上曰。考見舊例。則粉板郞廳。仕至百日則出六。而多至十人矣。今則只止五人。何不久仕史役乎。命善曰。今此賞典。亦云夥矣。幸玆速成。實緣自上屢飭之效矣。命善曰。臣於校理李儒慶甄敍之命。實仰我聖上含垢滌瑕之至意。而儒慶事。臣心嘗痛惡。今於處分之下。何敢不一言乎。合辭之議。初發於前席。則未及參論者。先示持難。固其宜也。而至於楹外爛商之後。則又以何辭。一味周遮乎。渠雖曰。此與立異有間。而不爲隨參。無端先出。此非立異而何。其時洪樂純負犯。彰露無餘。凡在血氣。孰不痛惋。而大論旣發之後。猶事顧瞻。依違之習。其心所在。誠不可測。此等之人。略施薄罰。纔過一年。復廁華貫。則得罪明義之類。將無所懲畏。而隄防之隳壞。更無餘地。言念及此。誠非細憂。校理李儒慶甄敍之命。特許收還。是臣區區之望也。上曰。依爲之。命善曰。此事關係義理。意謂三司諸臣。必將紛然覆難。側聽屢日。無一人言之者。今日入侍兩司則旣登前席。默默而退。世道至此。良可寒心。臣謂不言三司。一竝罷職。入侍兩司。施以削職之典。宜矣。上曰。卿言如此。依爲之。出擧條上曰。日昨李儒慶之敍用。固出滌瑕之意。而卿言如此。顧何靳之。第今三司之專事厭避。是何故也。命善曰。徒思安便之爵故。每有此弊。而至於新錄二人之初無一言。尤甚慨然矣。上曰。近來臺諫。俱不行公。此後則必爲擇擬。可也。宇鎭曰。事變假注書姜彙鈺。筵席出入之時。不爲曲拜。誠甚未安。推考。何如。上曰。事過後拿處。可也。出擧條上曰。李集斗供辭判付。卿其見之乎。命善曰。姑未得見矣。上曰。李集斗本以鄕曲之人。初登筵席。大有做錯。而予固寬恕矣。今玆出六之後。觀其數件事。頗有猥濫之漸。至於宰臣重臣之入侍也。每多勦說。大抵重臣登對之時。筵體自別。而如是無憚。極爲駭然矣。命善曰。其所擧措。聞極可駭矣。上曰。古則雖以玉堂。兼行春秋。而如有陳達之事。則至有出擧條之事。而今玆集斗不此之爲。輒陳不當渠之言。惟渠駭妄。固不滿一哂矣。命善曰。此習固不可長。其在聖上作成之道。摧折其氣。以底敬謹之地。誠宜矣。上曰。擅移直所。特其餘事矣。命善曰。聖敎。誠然矣。上曰。今初二日。命以入直。而終不入來。翌日始爲入直。此則擧動在明故也。命善曰。是亦可怪矣。上曰。筵體筵說。旣嚴且祕。而其所供辭。若有所聞者然。實未知其委折矣。命善曰。筵說之嚴祕。果然矣。上曰。李集斗供辭判付。持入乎。宇鎭讀奏訖。上曰。藝館謄錄。渠自廣考以納。而渠之供辭。以未諳古例爲言。是豈成說乎。命善曰。此是粧撰之辭矣。上曰。李集斗處。可問事。其果知來乎。卽爲知入。彙鈺承命出。回奏曰。別無他說。而尙如昨日所傳云矣。上曰。玉堂有誰擬望之人乎。宇鎭曰。似當乏望矣。命書榻敎曰。侍從堂上堂下違牌坐罷人員。竝敍用。上曰。實錄之役。趙㻐蔡濟恭果爲積勞。而刑判亦有多勞矣。所纂當爲幾年乎。魯鎭曰。纂其十年條矣。命善曰。刑判果爲多勞矣。上曰。頃於次對。欲言其科弊而未果矣。近來諸儒。雖以表策應試。而其所製進。全無可觀。雖是促刻所製。而若使多讀以做。則似甚爲好矣。卿宰中。有誰應試於圓點科乎。浩修曰。臣果見之矣。上曰。欲復圓點之科。而諸生或以爲難故。姑未完定。若以連設春秋到記。且復頻數設科。則必有私意之橫流。其爲後弊。亦有難言矣。大抵圓點。固是取人才之方。而宣廟朝始設此科。果有實效。其時先正臣趙憲。陳疏備論矣。其後肅廟朝故相臣南九萬。論奏以罷。仍設別試之科矣。先王朝復行圓點。或以先講後製。今於試士。若試此例。則似甚爲好矣。命善曰。此係修復舊典。似甚爲宜矣。上曰。若使以講應科。則老儒懶士。或有不便之意乎。命善曰。今此諸儒。未諳事理故。或有厭避之意。而必不當如是矣。上曰。見今人才眇然。雖或以圓點應試。恐無資益之事。且開倖門。則是反爲不幸矣。命善曰。使其諸生。多數居齋。如抄啓文臣例。以爲課習則。似好矣。上曰。此則難矣。當如宣廟古例爲宜。而欲以春秋到記。分半屬之於圓點科。能無儒生之稱怨乎。命善曰。渾歸於圓點。則果爲便宜矣。上曰。若以到記中。分二賜第。則實才。似不入於圓點矣。諸宰畢陳所見。可也。性源曰。設其圓點。以講先試。則必有大益矣。浩修曰。若設圓點。則雖老儒。自是實才。似不爲難矣。魯鎭曰。如是試士則似甚宜矣。命善曰。彼宰臣則決科於講出之前。似未知便否矣。尙淳曰。臣亦未知其講試之當否。有對臆對矣。上曰。兼設講製。則士子。必爲難矣。命善曰。雖不得如抄啓文臣。每以集春門召入試講。則是甚爲好矣。上曰。是亦無益矣。好仁曰。若使以講爲試。則全尙口誦。不得爲製述之工矣。上曰。此是難便爲言乎。命善曰。臣與兵判。同居齋中。以業講工。則不至多月。而果有實效矣。上曰。卿再次登第乎。命善曰。臣果然矣。衍祥曰。臣於儒時。不參食堂故。至於圓點科便否。不敢輕奏矣。有慶曰。自前講試。雖曰。有口讀之學。亦不無效益矣。上曰。卿其應講乎。對曰。然矣。上曰。令出之後。士皆讀之乎。對曰。旣有令甲則誰敢不讀乎。臣之子姪。亦當勸讀矣。有隣曰。近來士子。專望到記。不爲講習。若以分半賜第。則必不爲講矣。弘履曰。背講兼製。則士必爲難矣。上曰。承旨所見。何如。有防曰。有慶之言。誠是矣。宇鎭曰。未見講試。臣未知其利害便否矣。在學曰。以講試士。則似必爲好矣。上曰。提學亦陳所見。命植曰。臣於先朝。以儒臣入侍。下詢講試當否故。果以無效仰對矣。設科取人之法。專在得人才之道。而實不在於以講爲試矣。上曰。何以則爲好耶。命植曰。以作成爲主。則好矣。上曰。作成當以何術乎。命植曰。其所課試。限以五六年。則必有成就之士矣。命善曰。今當右文之治。固當有善文之士。而近無所聞。是甚可怪矣。上曰。兩處書院祭文持來。彙鈺承命捧入。命有防宇鎭讀奏訖。命善曰。今此祭文。以內閣諸臣分製。實盛擧矣。命命植。合考七夕試券。上曰。今番收券。比前頗多矣。命善曰。挽近所無矣。考訖。命拆封。李湸以三下居魁。柳師模等三人。以次分等出榜訖。命書榻敎曰。七夕製居首生員李湸直赴會試。今番旣無之次等。給分無可論。草三下生員柳師模。次上進士李英秀。生員朴吉源。紙筆墨。依近例分等施賞。捧傳旨。七夕製入格儒生竝來待。書訖。命次對諸臣。科次諸臣先退。上曰。史官在彼。而筵說之嚴祕。古亦然矣。在昔先正疏中。備論勘以一律矣。李集斗所答。更爲知入。仍命退。承史以次退出。